Document ID: 32005L0048

32005L0048
L 219/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/48/ЕО НА КОМИСИЯТА
от 23 август 2005 година
за изменение на Директиви 86/362/EИО, 86/363/EИО и 90/642/EИО на Съвета по отношение на максимално допустимите граници на остатъчни вещества от някои пестициди във и върху зърнените култури и някои продукти от животински и растителен произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (1), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храните от животински произход (2), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (3), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (4), и по-специално член 4, параграф 1, буква е) от нея,
като има предвид, че:
(1)
Следните съществуващи активни вещества са включени в приложение I към Директива 91/414/ЕИО: ипродион с Директива 2003/31/ЕО на Комисията (5); пропиконазол с Директива 2003/70/ЕО на Комисията (6) и молинат с Директива 2003/81/ЕО на Комисията (7).
(2)
Следните нови активни вещества са включени в приложение I към Директива 91/414/ЕИО: мезотрион с Директива 2003/68/ЕО на Комисията (8) и силтиофам, пикоксистробин, флуфенацет, йодосулфурон-метил-натрий и фостиазад с Директива 2003/84/ЕО на Комисията (9).
(3)
Включването в приложение I към Директива 91/414/ЕИО на въпросните активни вещества бе извършено въз основа на оценката на представената информация относно предлаганите начини на употреба. Свързаната с това информация бе представена от някои държави-членки в съответствие с член 4, параграф 1, буква е) от същата директива. Представената информация бе анализирана и е достатъчна за определянето на някои максимално допустими граници на остатъчни вещества (МДГОВ).
(4)
В случаите, при които не съществува определена от Общността МДГОВ или временна МДГОВ, държавите-членки са задължени да приемат национални временни МДГОВ в съответствие с член 4, параграф 1, буква е) от Директива 91/414/ЕИО преди разрешаването за употреба на продуктите за растителна защита, съдържащи въпросните активни вещества.
(5)
МДГОВ на Общността и препоръчваните от Codex Alimentarius концентрации се определят и подлагат на оценка посредством сходни процедури. За ипродион и пропиконазол в Codex Alimentarius съществуват ограничен брой МДГОВ. В Директиви 86/362/ЕИО, 86/363/ЕИО и 90/642/ЕИО вече са предвидени МДГОВ на Общността за: ипродион (Директива 93/58/ЕИО на Съвета (10) и пропиконазол (Директива 94/30/ЕО на Съвета (11). Те бяха взети предвид в настоящата директива. МДГОВ от Codex Alimentarius, чието прекратяване ще бъде препоръчано в близко бъдеще, не бяха взети под внимание. Всички МДГОВ, които се основават на тези от Codex Alimentarius, бяха оценени с оглед рисковете за потребителите. При използване на токсикологичните крайни точки на основата на представените на Комисията изследвания не се установи никакъв риск.
(6)
По отношение включването на въпросните активни вещества в приложение I към Директива 91/414/ЕИО съответните технически и научни оценки бяха завършени под формата на аналитични доклади на Комисията. Докладите за оценка за гореспоменатите вещества бяха завършени към датите, предвидени в директивите на Комисията, цитирани в мотиви 1 и 2. Тези доклади определят допустимата дневна доза (ДДД) и, ако е необходимо, острата референциална доза (ОРД) на въпросните вещества. Експозицията на потребителите на хранителните продукти, третирани с въпросните активни вещества, бе оценена в съответствие с възприетите от Общността процедури. Бяха взети предвид и публикуваните от Световната здравна организация указания (12), както и становището на Научния комитет за растенията (13), по отношение на използваната методология. В заключение бе установено, че предлаганите МДГОВ не могат да доведат до надхвърляне на въпросните ДДД и ОРД.
(7)
За да се осигури необходимата защита на потребителите от излагане на въздействието на остатъчните количества вследствие непозволената употреба на продукти за растителна защита, е необходимо да се приемат временни МДГОВ за съответните съчетания от продукти и пестициди в долната граница на аналитичното установяване.
(8)
Определянето на подобни временни МДГОВ на равнището на Общността не възпрепятства държавите-членки да възприемат нови временни МДГОВ за въпросните вещества в съответствие с член 4, параграф 1, буква е) от Директива 91/414/ЕИО и приложение VI към нея. Смята се, че период от 4 години е достатъчен, за да се позволи разработването на по-нататъшни употреби на въпросните активни вещества. След изтичането на този период временните МДГОВ става окончателно.
(9)
Следователно е необходимо да се модифицират МДГОВ в приложенията към Директиви 86/362/ЕИО, 86/363/ЕИО и 90/642/ЕИО, за да се постигне необходимото наблюдение и контрол върху забраната на използването на тези вещества, както и защитата на потребителите. Целесъобразно е да се модифицират МДГОВ, които вече са дефинирани в приложенията към въпросните директиви, както и да бъдат определени за пръв път несъществуващите до този момент МДГОВ.
(10)
Директиви 86/362/ЕИО, 86/363/ЕИО и 90/642/ЕИО следва да бъдат изменени в съответствие с гореизложеното.
(11)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 86/362/ЕО се изменя, както следва:
1.
В част А от приложение II се добавят максимално допустими граници на остатъчни вещества от мезотрион, силтиофам, пикоксистробин, флуфенацет, йодосулфурон-метил-натрий, фостиазад и молинат, както са определени в приложение I към настоящата директива.
2.
В част А от приложение II максимално допустими граници на остатъчни вещества от пропиконазол и ипродион се заместват от включените в приложение II към настоящата директива.
Член 2
Директива 86/363/ЕИО се изменя по следния начин:
1.
В част А от приложение II се добавят максимално допустимите граници на остатъчни вещества от пикоксистробин, както са определени в приложение III към настоящата директива.
2.
В част Б от приложение II максимално допустими граници на остатъчни вещества от пропиконазол се заменят с включените в приложение IV към настоящата директива.
Член 3
Директива 90/642/ЕИО се изменя по следния начин:
1.
В приложение II се добавят максимално допустимите граници на остатъчни вещества от мезотрион, силтиофам, пикоксистробин, флуфенацет, йодосулфурон-метил-натрий, фостиазад и молинат, както са определени в приложение V към настоящата директива.
2.
В приложение II максимално допустимите граници на остатъчни вещества от пропиконазол и ипродион се заменят с включените в приложение VI към настоящата директива.
Член 4
1. Държавите-членки приемат и публикуват не по-късно от 24 февруари 2006 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на разпоредбите, както и таблица на съответствието между разпоредбите на настоящата директива и приетите национални разпоредби.
Те прилагат тези разпоредби, считано от 24 февруари 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 5
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 23 август 2005 година.

Labels: 0
17
20
6